**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 19.06.2018, ora 08.00 – 20.06.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 20.06.2018, ora 07.00**

**RÂURI**

**Debitele au fost, în general, în scădere**, exceptând cursurile Siretului și Prutului, râurile din Banat, cursurile mijlocii și inferioare ale râurilor Someș, Olt, Olteț, Vedea, Argeș, Teleorman, cursurile inferioare ale Mureșului, Târnavelor, unde au fost în creștere, ca urmare a precipitațiilor căzute în interval și propagării și relativ staționare pe râurile din bazinele hidrografice: Vișeu, Iza, Tur, bazinul superior al râului Jiu.

S-au înregistrat scurgeri importante pe versanţi, torenţi, pâraie şi creşteri rapide de niveluri şi debite cu efect de inundaţii locale pe unele râuri din bazinele superioare ale Crișului Repede, Begăi, Timișului, Pogănișului, Bârzavei, Carașului, pe unele râuri mici din bazinul mijlociu și inferior al Crișului Alb și bazinul inferior al Mureșului, ca urmare a precipitaţiilor căzute în interval sub formă de aversă.

Se situează peste **COTA DE ATENŢIE**, în scădere, râul Moraviţa la staţia hidrometrică Moraviţa (250+2)-jud. TM.

În interval s-au situat peste **COTELE DE ATENŢIE** râurile la staţiile hidrometrice: Orăștie – Grădiștea de Munte (65+2)-jud. HD, Goleț – Goleț (270+25)-jud. CS, Tău – Soceni (60+14)-jud. CS, Bistra – Voislova Gară (150+4)-jud. CS, Bistra – Obreja (85+1)-jud. CS, Vl. Doman – Reșița\_2 (140+14)-jud. CS, Bârzava – Moniom (220+49)-jud. CS.

Debitele se situează în general la valori peste normalele lunare, exceptând râurile din bazinele hidrografice: Vişeu, Iza, Someş, Crasna, Barcău, Târnave, Cerna, Bistriţa, Trotuş, Putna, Rm. Sărat, Buzău, cursul Siretului, cursul Prutului, cele din bazinul inferior al Bârladului, bazinele mijlocii şi inferioare ale Argeşului şi Ialomiţei, pe afluenţii Oltului superior şi mijlociu şi pe unii afluenţi ai Jijiei, unde se situează la valori între 30 şi 90% din acestea.

În interval au fost emise nouă **ATENȚIONĂRI HIDROLOGICE** pentru fenomene imediate.

A fost în vigoare **AVERTIZAREA HIDROLOGICĂ** nr. 35 din 18.06.2018 până la ora 09.00.

**Debitele vor fi, în general, în scădere**, exceptând cursurile mijlocii şi inferioare ale Siretului, Prutului, cursurile inferioare ale râurilor: Someș, Mureș, Bega, Timiș, Pogăniș, Bârzava, Caraș, Nera, Olt, Olteț, Vedea, Argeș, Ialomița, unde vor fi în creştere prin propagare.

Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite cu depășiri ale **COTELOR DE APĂRARE** pe unele râuri din zonele de deal şi munte, ca urmare a precipitațiilor prevăzute sub formă de aversă, cu caracter torenţial şi mai însemnate cantitativ.

Se va situa peste **COTA DE ATENȚIE** datorită propagării râul Bârzava la stația hidrometrică Gătaia (350+20)-jud. TM.

**DUNĂRE**

**Debitul la intrarea în ţară (secţiunea Baziaş) în intervalul 19.06 – 20.06.2018 a fost în creştere, având valoarea de 5400 m3/s**, sub media multianuală a lunii iunie (6400 m3/s).

Pe tot sectorul aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi în creștere (5700 m3/s).**

Pe tot sectorul aval de Porţile de Fier debitele vor fi în creştere.

**2.** **Situaţia meteorologică în intervalul 19.06.2018, ora 09.00 – 20.06.2018, ora 06.00**

**ÎN ŢARĂ**

Valorile termice diurne, mai ridicate decât cele din intervalul precedent, au caracterizat o vreme mai caldă decât în mod obișnuit, călduroasă în sud și în sud-est, în nord-vest și izolat în celelalte regiuni. Temperaturile maxime s-au încadrat între 24 de grade la Petroșani și 34 de grade la București Filaret. În a doua parte a zilei, în Banat, jumătatea de vest a Olteniei, cea mai mare parte a Crișanei și zonele montane aferente, au fost înnorări temporar accentuate, descărcări electrice, ploi sub formă de aversă, și cu caractere torențial, asociate cu intensificări de scurtă durată ale vântului. Cantități de apă mai mari de 25-30 l/mp, s-au acumulat punctiform în județele Cluj (zona de munte) - până la 50 l/mp, Caraș-Severin - până la 46 l/mp, în Bihor (zona de munte) - până la 42 l/mp, Hunedoara - până la 40 l/mp și Arad - până la 34 l/mp. În localitatea Săcelu (jud. Gorj) au fost confirmate căderi de grindină. Înnorări trecătoare, averse și descărcări electrice au mai fost, dar numai izolat, în Munții Bucegi, Masivul Făgăraș, estul Transilvaniei și în Maramureș. În rest, cerul a fost variabil, chiar mai mult senin în est și sud-est, iar vântul a suflat slab și moderat. Până spre orele prânzului, în centrul țării, local a fost ceață. La ora 06.00, valorile termice erau cuprinse între 10 grade la Întorsura Buzăului și Miercurea Ciuc și 23 de grade la Gura Portiței.

***Observaţii:*** *începând de ieri, de la ora 06.00, au fost în vigoare 28 de mesaje privind fenomene meteorologice periculoase imediate:*

*- 2 cod portocaliu, emise de către SRPV Timișoara și SRPV Cluj-Napoca;*

*- 26 cod galben, emise după cum urmează: 13 de SRPV Timișoara, 6 de SRPV Cluj-Napoca, 4 de SRPV Sibiu și 3 de SRPV Craiova.*

**LA BUCUREŞTI**

Vremea a fost călduroasă și predominant frumoasă, cu cerul mai mult senin. Vântul a suflat slab și moderat. Temperatura maximă, mai ridicată decât în intervalul precedent, a fost de 32 de grade la Băneasa, 33 de grade la Afumați și 34 de grade la Filaret, iar la ora 06.00, se înregistrau 19 grade la Băneasa, 20 de grade la Afumați și 22 de grade la Filaret.

**3. Prognoza meteorologică în intervalul 20.06.2018, ora 09.00 – 21.06.2018, ora 09.00**

**ÎN ŢARĂ**

Vremea va fi călduroasă și disconfortul termic în accentuare în cea mai mare parte a țării, astfel încât, în zonele de câmpie indicele temperatură-umezeală (ITU) se va apropia de pragul critic de 80. Cerul va fi variabil, cu înnorări temporar accentuate, averse, descărcări electrice și intensificări de scurtă durată ale vântului local la munte și pe arii mai restrânse în restul teritoriului. Gradul de instabilitate atmosferică va fi mai ridicat după-amiaza și seara, ploile vor avea și caracter torențial, iar izolat vor fi condiții de grindină. Temperaturile maxime se vor încadra între 26 și 34 de grade, iar cele minime, în general, între 13 și 23 de grade.

**LA BUCUREŞTI**

Vremea va fi călduroasă, iar disconfortul termic în accentuare, astfel încât indicele temperatură-umezeală (ITU) se va apropia de pragul critic de 80. Cerul va fi variabil cu înnorări, iar mai ales spre seară și noaptea va crește probabilitatea pentru averse, descărcări electrice și intensificări de scurtă durată ale vântului. Temperatura maximă va fi de 33...34 de grade, iar cea minimă de 18...20 de grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**Administrația Bazinală de Apă Buzău-Ialomiţa** informează că la data de 19.06.2018, la ora 15.50, a fost semnalată deversarea de ape uzate, cu aspect negru şi miros de borhot, în albia râului Niscov, afluent de dreapta al râului Buzău, pe raza comunei Verneşti, judeţul Buzău. Reprezentanţi din cadrul S.G.A. Buzău s-au deplasat în teren pentru verificări, constatând următoarele:

- s-au identificat deversări de ape uzate, printr-o conductă cu Dn 100 mm, în albia râului Niscov (distanţa dintre punctul în care au ajuns aceste ape uzate şi râul Buzău fiind de circa 700 m);

- la data controlului, în zona sesizată, albia râului Niscov era secată complet;

- conducta de evacuare a apelor uzate provine de la staţia de epurare SC Domeniile Zoreşti SRL cu sediul în comuna Verneşti.

S-au prelevat probe de apă de la conducta de evacuare a staţiei de epurare ape uzate.

S-a dispus SC Domeniile Zoreşti SRL Verneşti stoparea imediată a deversărilor de ape uzate în albia râului Niscov.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 18.06.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 18.06.2018-19.06.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE